Sondajul, realizat între 29 aprilie şi 2 mai în rândul a 1000 de adulţi întrebaţi telefonic, arată că alegătorii de stânga sunt împărţiţi în principal între Partidul Tisza (partidul lui Péter Magyar) (21%), coaliţia DK-MSZP-Párbeszéd (Coaliţia Democratică-Partidul Socialist Maghiar-Dialog) (12%) şi Partidul Câinelui cu Două Cozi (MKKP, 7%), în timp ce Momentum (1%) şi Jobbik (1%) nu ar mai intra în Parlamentul European ca partide de sine stătătoare.
Comunicatul reaminteşte că prima provocare pentru partide a fost strângerea celor 20 000 de semnături valide necesare pentru a prezenta o listă înainte de alegerile europarlamentare care vor avea loc peste o lună: în timp ce partidele aflate la guvernare au fost primele care şi-au depus listele de semnături, nu toate partidele care au anunţat o listă au reuşit să îndeplinească condiţiile pentru a candida.
În continuare, comunicatul precizează că lista Fidesz-KDNP (48%) rămâne în fruntea competiţiei partidelor cu o lună înainte de alegerile pentru Parlamentul European, deşi, în cazul unui scrutin pentru parlamentul ungar ar obţine 44%, rezultat identic cu cel al parlamentarelor interne din 2014.
Potrivit Institutului Nézőpont, diferenţa se datorează faptului că simpatizanţii Fidesz s-au declarat mai activi la proximele alegeri pentru Parlamentul European decât la alegerile parlamentare, mai îndepărtate în timp şi fără miză în momentul actual.
După cum scrie în comunicat, opoziţia de dreapta a guvernului are, de asemenea, motive întemeiate pentru a spera să câştige mandate: Mi Hazánk Mozgalom (Mişcarea Patria Noastră) ar avea mari şanse să intre nu numai în parlamentul ungar (cu 6%), dar ar obţine şi un mandat în PE, cu un rezultat preconizat de 5%.
Se precizează că stânga ar avea mai mulţi mari perdanţi atât în competiţiile interne, cât şi în cea europeană, întrucât Péter Magyar (fostul soţ al fostului ministru al justiţiei, Judit Varga) pare să fi scindat definitiv forţele de stânga în trei grupări.
Profitând de atmosfera de schimbare a opoziţiei, partidul acestuia Partidul Tisza este în prezent cel mai popular partid de opoziţie (cu o susţinere de 21% în cazul unei alegeri europarlamentare „duminica viitoare”), celelalte două poluri de stânga fiind reprezentate de coaliţia DK-MSZP-P (12%) şi MKKP (7%) – evidenţiază comunicatul.
În privinţa susţinerii partidelor de stânga, nu există o diferenţă semnificativă în cazul unor alegeri parlamentare respectiv europarlamentare la sfârşitul săptămânii: partidul lui Péter Magyar (22%) şi coaliţia DK-MSZP-P (13%) ar obţine doar câte un punct procentual în plus la alegerile parlamentare respectiv la cele pentru PE. Dintre celelalte partide de stânga, doar MKKP (7%) ar putea intra singur în parlamentul ungar – se arată în sondaj.